“ก.ล.ต.” แนะ สนง.สอบบัญชีเปิด “inspection report” ยกระดับคุณภาพ-หนุนความเชื่อมั่น
“ก.ล.ต.” หนุน สนง.สอบบัญชีในตลาดทุน เผย inspection report บนเว็บไซต์สำนักงานฯ ให้กรรมการพิจารณาคัดเลือกผู้สอบบัญชีให้เหมาะสมกับขนาดและความซับซ้อนของกิจการ เพื่อให้เกิดความโปร่งใส ยกระดับความเชื่อมั่นรายงานทางการเงิน
“ก.ล.ต.” หนุน สนง.สอบบัญชีในตลาดทุน เผย inspection report บนเว็บไซต์สำนักงานฯ ให้กรรมการพิจารณาคัดเลือกผู้สอบบัญชีให้เหมาะสมกับขนาดและความซับซ้อนของกิจการ เพื่อให้เกิดความโปร่งใส ยกระดับความเชื่อมั่นรายงานทางการเงิน
31 ม.ค. 2565

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สนับสนุนให้สำนักงานสอบบัญชีในตลาดทุนเปิดเผยรายงานการตรวจระบบควบคุมคุณภาพงานสอบบัญชีฉบับล่าสุดของสำนักงานสอบบัญชี บนเว็บไซต์ของ ก.ล.ต. เพื่อให้กรรมการตรวจสอบของบริษัทจดทะเบียนมีข้อมูลเชิงคุณภาพที่เพียงพอในการพิจารณาคัดเลือกผู้สอบบัญชีให้เหมาะสมกับกิจการ ซึ่งจะช่วยยกระดับความเชื่อมั่นของรายงานทางการเงินของบริษัทในตลาดทุน 
นางสาวรื่นวดี สุวรรณมงคล เลขาธิการ ก.ล.ต. เปิดเผยว่า ก.ล.ต. ให้ความสำคัญกับระบบควบคุมคุณภาพงานสอบบัญชีของสำนักงานสอบบัญชีในตลาดทุน โดยที่ผ่านมา ก.ล.ต. ได้เข้าตรวจและออกรายงานการตรวจระบบควบคุมคุณภาพงานสอบบัญชี (inspection report) ให้แก่สำนักงานสอบบัญชีอย่างสม่ำเสมอ เพื่อให้สำนักงานสอบบัญชีนำรายงานดังกล่าวไปพัฒนาคุณภาพงานสอบบัญชีให้ดียิ่งขึ้น  
ขณะเดียวกัน ในปัจจุบันนี้ผู้มีส่วนเกี่ยวข้องกับกระบวนการจัดทำรายงานทางการเงิน โดยเฉพาะอย่างยิ่งกรรมการตรวจสอบได้ให้ความสำคัญกับคุณภาพงานสอบบัญชีในการคัดเลือกผู้สอบบัญชีเพิ่มมากขึ้น ข้อมูลเชิงคุณภาพใน inspection report จึงเป็นประโยชน์อย่างยิ่งต่องานดังกล่าว ประกอบกับมาตรฐานการบริหารคุณภาพระหว่างประเทศที่จะมีผลบังคับใช้ในวันที่ 15 ธันวาคม 2565 ยังมีข้อกำหนดเพิ่มเติมให้สำนักงานสอบบัญชีมีการสื่อสารไปยังบุคคลภายนอกเกี่ยวกับระบบการบริหารคุณภาพงานของตนด้วย 
ทั้งนี้ ก.ล.ต. จึงได้จัดให้มีช่องทางที่สำนักงานสอบบัญชีในตลาดทุนสามารถเปิดเผย inspection report ฉบับล่าสุดโดยสมัครใจบนเว็บไซต์ของ ก.ล.ต. ได้ ซึ่งจะช่วยให้บริษัทจดทะเบียนและกรรมการตรวจสอบมีข้อมูลเชิงคุณภาพของสำนักงานสอบบัญชีที่เพียงพอในการพิจารณาคัดเลือกผู้สอบบัญชีให้เหมาะสมกับขนาดและความซับซ้อนของกิจการ ช่วยให้เกิดความโปร่งใส  
พร้อมทั้งส่งเสริมให้ผู้มีส่วนเกี่ยวข้องเห็นถึงความสำคัญของคุณภาพงานสอบบัญชี ซึ่งจะมีส่วนผลักดันให้สำนักงานสอบบัญชียกระดับคุณภาพงานสอบบัญชีให้ดียิ่งขึ้น รวมทั้งยกระดับความเชื่อมั่นของระบบการรายงานทางการเงินและตลาดทุนไทย 
นอกจากนี้ สำนักงานสอบบัญชีในตลาดทุนที่ประสงค์จะเปิดเผย inspection report ฉบับล่าสุดบนเว็บไซต์ของ ก.ล.ต.สามารถแจ้งไปยัง ก.ล.ต. ได้ตั้งแต่ตอนนี้เป็นต้นไป